VEGA præsenterer    
**Fabelagtige fortællinger fra Fraads**   
*Den 8. december er triumferende Fraads tilbage i Store VEGA, hvor de inviterer dig ind i deres magiske hiphop-univers af dragekvinder og fiskemænd.* 

Den energiske duo Fraads har netop udgivet den sprøde single “Er vi to en ting”, der kæler for øregangene med elektroniske synthflader, 80´er inficerede trommer og poppede melodier, der sætter et komplekst følelsesliv under loop.     
   
Sidste år udgav duoen deres længeventede og anmelderroste debutalbum *FRaaaDS*, som etablerede et fantasifuldt og mangefarvet lydunivers. Albummet er en magisk realistisk fortælling om en ung mand, der er fuldkommen opslugt af sine følelser, drifter og indre stemmer. Et univers, der går igen til deres koncerter, hvor forsanger Papa Erotic blandt andet slanger sig rundt i stemningsfulde kulisser.    
   
Lyden er spiddende og kontrastfuld, svagelig og stærk, elektronisk og akustisk. Det tematiske omdrejningspunkt er fråseri overfor mådehold, og de to musikere udforsker temaer om kærlighed, selvynk og sandhed fanget mellem en drømmeverden og en sanseverden.   
   
Den 8. december er Fraads tilbage i Store VEGA, hvor de tilbage i september skruede helt op for den eftertænksomme hiphopfest foran et rokkende, siddende publikum. Gaffa kvitterede med fem stjerner og skrev:   
   
“Så tak, FRAADS, for at udfordre dansk hiphop og for at udfordre den tilhørende performance. I har inviteret mig ind i en verden, der er ny, spændende og pirrende. Og som jeg kun har lyst til at udforske yderligere og være en del af.”   
   
   
**Fakta om koncerten**        
Fraads (DK)              
Onsdag den 8. december, 2021 kl. 20.00                
Store VEGA, Enghavevej 40, 1674 København V                
Billetpris 225kr. + gebyr                
Billetsalget starter i dag via [vega.dk](http://vega.dk/), Live Nation og Ticketmaster